Avainsanat

Tiivistelmä



Avainsanat

1. Ympäristö – Jätteet – Jätteiden siirroista annettu asetus N:o 259/93 – Hyödynnettäviksi tarkoitetut jätteet – Jäsenvaltioiden välisiin jätteiden siirtoihin sovellettava ilmoittamismenettely – Järjestelmä, joka koskee siirtoa vastaan esitettyjä vastalauseita – Kansallista toimenpidettä, jonka mukaan ainoastaan hyödyntämisasteeseen perustuvat vastalauseet ovat perusteltuja, ei voida hyväksyä eikä perustella

(Neuvoston asetuksen N:o 259/93 7 artiklan 4 kohdan a alakohdan viides luetelmakohta)

2. Ympäristö – Jätteet – Jätteistä annettu direktiivi 75/442 – Liite II B – Eron tekeminen huolehtimistoimien ja hyödyntämistoimien välillä – Luokittelu hyödyntämistoimeksi – Edellytykset

(Neuvoston direktiivin 75/442, sellaisena kuin se on muutettuna komission päätöksellä 96/350, liitteessä II B oleva R 1 kohta)

Tiivistelmä

1. Euroopan yhteisössä, Euroopan yhteisöön ja Euroopan yhteisöstä tapahtuvien jätteiden siirtojen valvonnasta ja tarkastamisesta annetun asetuksen N:o 259/93 7 artiklan 4 kohdan a alakohdan viidennen luetelmakohdan, jonka mukaan jätteen vastaanottavat ja lähettävät viranomaiset voivat esittää perusteltuja vastalauseita hyödynnettäviksi tarkoitettujen jätteiden siirtoa vastaan, kun hyödynnettäväksi kelpaavan ja hyödynnettäväksi kelpaamattoman jätteen osan suhde tai jätteen hyödynnettäviksi tulevien aineiden arvioitu arvo on niin pieni taikka hyödyntämisestä aiheutuvat kulut taikka hyödynnettäväksi kelpaamattomasta osasta huolehtimisesta aiheutuvat kulut ovat niin suuret, ettei hyödyntäminen kannata taloudellisista tai ympäristöllisistä syistä, vastaista on, että kansallisessa jätteiden siirtoa koskevassa järjestelmässä tämän arvion osalta viitataan pelkästään ensimmäiseen näistä kolmesta perusteesta, eli vastaanottavissa valtioissa ja lähettävissä valtioissa hyödynnettäväksi kelpaavan ja hyödynnettäväksi kelpaamattoman jätteen väliseen suhteeseen. Tämän säännöksen vastaista on lisäksi se, että kansallisessa jätteiden siirtoa koskevassa järjestelmässä arvioinnissa otetaan lähtökohdaksi vastaanottavissa valtioissa ja lähettävissä valtioissa hyödynnettäväksi kelpaavan jätteen prosenttiosuuksien vertailu. Tällaisessa tilanteessa on vähän merkitystä sillä, että toimivaltaiset kansalliset viranomaiset säilyttävät toimivallan arvioida tapaus tapaukselta jokaisen jätteiden siirtohakemuksen tai että kysymyksessä olevaa jätteiden siirtoa koskevaa järjestelmää sovelletaan sekä jätteiden vientiin että tuontiin ja että sillä pyritään mahdollisimman korkeaan hyödyntämisasteeseen yhteisössä.

(ks. 17–21 ja 23–25 kohta)

2. Jätteen käyttö polttoaineena on jätteistä annetun direktiivin 75/442, sellaisena kuin se on muutettuna päätöksellä 96/350, liitteessä II B olevassa R 1 kohdassa mainittu hyödyntämistoimi kolmen edellytyksen täyttyessä. Ensinnäkin kyseisen toimen pääasiallisen tarkoituksen on oltava energian tuottaminen. Toiseksi jätteitä polttamalla syntyvän ja talteen otettavan energian määrän on oltava suurempi kuin polttoprosessissa käytettävän energian määrän, ja osa tämän polttamisen yhteydessä vapautuvasta energiaylijäämästä on todella käytettävä joko välittömästi poltossa tuotettuna lämpönä tai muuntamisen jälkeen sähkönä. Kolmanneksi, suurin osa jätteistä on kulutettava toimen aikana ja suurin osa vapautuvasta energiasta on otettava talteen ja käytettävä.

Sellaisia perusteita kuin jätteiden lämpöarvo, poltettavien jätteiden haitallisten aineiden pitoisuus tai se, että jätteet on tai että niitä ei ole sekoitettu, ei voida ottaa huomioon.

(ks. 31 ja 32 kohta)